กองทิสโก้เจ๋ง49วันเข้าเป้า11%
เล็งออกอีกกองดักทุนต่างชาติเข้าหุ้นเอเชียหวังฟันกำไร15%
20 ส.ค. 2554

เล็งออกอีกกองดักทุนต่างชาติเข้าหุ้นเอเชียหวังฟันกำไร15%
หุ้นไทยวิ่งแรง หนุน “ทิสโก้ ทริกเกอร์ 11%” เข้าเป้า 11% ภายใน 49 วัน เล็งออกกองใหม่ลงหุ้นตลาดใหญ่เอเชีย รับทุนฝรั่งไหลกลับ ล็อกกำไร 15% 
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า กองทุนเปิดทิสโก้ เซ็ท อิควิตี้ ทริกเกอร์ 11% ซึ่งมีนโยบายลงทุนในหุ้นไทย สร้างผลตอบแทนได้ 11% ตามเป้าหมายที่ตั้งไว้แล้ว ทำให้สามารถปิดกองทุนเพื่อคืนเงินให้กับผู้ถือหน่วยลงทุนได้ก่อนครบอายุโครงการที่กำหนดไว้ 1 ปี 
ทั้งนี้ กองทุนดังกล่าวจดทะเบียนจัดตั้งเมื่อวันที่ 10 ก.พ. 2554 และเมื่อวันที่ 30 มี.ค. 2554 มูลค่าหน่วยลงทุน (เอ็นเอวี) เท่ากับ 11.1510 บาท หรือเพิ่มขึ้น 11% เมื่อเทียบกับหน่วยลงทุนที่เสนอขายครั้งแรก 10 บาท/หน่วย โดยใช้ระยะเวลา 49 วัน 
ดังนั้น ในช่วงเวลาเดียวกันดัชนีหุ้นตลาดหลักทรัพย์แห่งประเทศไทย เมื่อวันที่ 10 ก.พ. 2554 อยู่ที่ 949.09 จุด และเพิ่มเป็น 1,050.67 จุด เมื่อวันที่ 30 มี.ค. 2554 หรือเพิ่มขึ้น 10.70%
นายธีรนาถ กล่าวว่า ในช่วงเดือน ก.พ. ที่เปิดเสนอขายกองทุนเปิด ทิสโก้ เซ็ท อิควิตี้ ทริกเกอร์ 11% เพราะประเมินว่า ภาพรวมการลงทุนในตลาดหุ้นไทยยังมีปัจจัยบวกสนับสนุนอยู่ในหลายด้าน เช่น ภาวะเศรษฐกิจที่ยังเติบโตในระดับที่ดี และปัจจัยการเลือกตั้งใหม่ที่มีความชัดเจน ซึ่งจะสนับสนุนให้ดัชนีหุ้นยังสามารถปรับตัวเพิ่มขึ้นได้อย่างต่อเนื่อง 
“นับจากนี้ไปตลาดหุ้นไทยยังมีโอกาสที่จะปรับเพิ่มขึ้นได้อีก โดยเฉพาะในช่วงไตรมาส 2 ที่คาดว่า เงินทุนจากต่างชาติจะเริ่มไหลกลับเข้ามาในตลาดหุ้นเอเชีย หลังจากที่ลดน้ำหนักการลงทุนในตลาดเกิดใหม่ไปตั้งแต่ต้นปี” นายธีรนาถ กล่าว
นายธีรนาถ ยังกล่าวอีกว่า ในเร็วๆ นี้เตรียมเปิดขายกองทุนที่มีนโยบายลงทุนหุ้นในตลาดเอเชียที่จะได้ประโยชน์จากการไหลเข้ามาของเงินทุนต่างชาติ เช่น จีน ฮ่องกง สิงคโปร์ และเกาหลีใต้ โดยตั้งเป้าหมายผลตอบแทนไว้ประมาณ 15%
ขณะเดียวกันนายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) กล่าวเตือนนักลงทุนที่สนใจซื้อกองทุนที่ลงทุนหุ้นในประเทศญี่ปุ่นเพื่อการเก็งกำไรว่า ต้องระมัดระวังให้มาก เนื่องจากมีข้อจำกัดด้านสภาพคล่อง ทำให้ไม่เหมาะกับการเก็งกำไรระยะสั้น